b'\n_START_ARTICLE_\nPirkanmaan Vihre\xc3\xa4 liitto\n_START_SECTION_\nHistoria\n_START_PARAGRAPH_\nVuonna 1983 eduskuntaan valittiin ensimm\xc3\xa4iset kaksi vihre\xc3\xa4\xc3\xa4 kansanedustajaa villeilt\xc3\xa4 listoilta. Vaalien j\xc3\xa4lkeen vihre\xc3\xa4t kokoontuivat Tampereelle Varalan opistoon. Koolla oli noin 300 ihmist\xc3\xa4. Media odotti puolueen perustamista, mutta vihre\xc3\xa4t p\xc3\xa4\xc3\xa4ttiv\xc3\xa4t pysy\xc3\xa4 vapaamuotoisena liikkeen\xc3\xa4, jossa j\xc3\xa4senkirjoja ei kysell\xc3\xa4._NEWLINE_1984 kunnallisvaaleissa Tampereella meni l\xc3\xa4pi nelj\xc3\xa4 ehdokasta ja vihre\xc3\xa4t saivat valtuutettuja my\xc3\xb6s Kangasalle, Lemp\xc3\xa4\xc3\xa4l\xc3\xa4\xc3\xa4n, Nokialle, Pirkkalaan, Yl\xc3\xb6j\xc3\xa4rvelle, Valkeakoskelle ja M\xc3\xa4ntt\xc3\xa4\xc3\xa4n. Pirkanmaalaiset vihre\xc3\xa4t j\xc3\xa4rjest\xc3\xa4ytyiv\xc3\xa4t Vastedes-yhdistykseksi \xe2\x80\x93 sen idea oli toimia sek\xc3\xa4 kulttuurin, politiikan ett\xc3\xa4 vaihtoehtoisen talouden alalla. Kaksi ensin mainittua tavoitetta toteutuivat, kolmas j\xc3\xa4i v\xc3\xa4hemm\xc3\xa4lle huomiolle. Nykyisin Vastedes jatkaa toimintaansa vihre\xc3\xa4n\xc3\xa4 kulttuuriyhdistyksen\xc3\xa4._NEWLINE_1987 eduskuntavaaleissa vihre\xc3\xa4t saivat valtakunnallisesti l\xc3\xa4pi jo nelj\xc3\xa4 kansanedustajaa. Pirkanmaalta ei viel\xc3\xa4 saatu vihre\xc3\xa4\xc3\xa4 kansanedustajaa. Ehdokkaita oli seitsem\xc3\xa4st\xc3\xa4 kunnasta._NEWLINE_1988 kunnallisvaaleissa vihre\xc3\xa4t menettiv\xc3\xa4t paikkoja: Tampereella meni l\xc3\xa4pi 3, Pirkkalassa 2, Lemp\xc3\xa4\xc3\xa4l\xc3\xa4ss\xc3\xa4 1 ja Nokialla 1. Kangasalla meni l\xc3\xa4pi 5 sitoutumatonta, joukossa my\xc3\xb6s vihreit\xc3\xa4. Nyt oli tarvetta tehostaa toimintaa ja Pohjois-H\xc3\xa4meeseenkin perustettiin vaalien j\xc3\xa4lkeen Vihre\xc3\xa4n liiton piirij\xc3\xa4rjest\xc3\xb6, Pohjois-H\xc3\xa4meen vihre\xc3\xa4t. Ensimm\xc3\xa4inen puheenjohtaja oli tamperelainen Jouko Havu._NEWLINE_1991 eduskuntavaaleissa Pirkanmaa sai ensimm\xc3\xa4isen kansanedustajansa, Satu Hassin. Valtakunnallisesti vihre\xc3\xa4t saivat tuolloin 10 edustajaa. Vihre\xc3\xa4 voittoputki jatkui kunnallisvaaleissa seuraavana vuonna. Tampereelta meni l\xc3\xa4pi 7 valtuutettua ja valtuutettuja saatiin lis\xc3\xa4\xc3\xa4 useissa Pirkanmaan kunnissa. Nokialla, Pirkkalassa ja Lemp\xc3\xa4\xc3\xa4l\xc3\xa4ss\xc3\xa4 valtuutettujen m\xc3\xa4\xc3\xa4r\xc3\xa4 kasvoi ja uusina kuntina l\xc3\xa4pi saatiin ehdokkaita P\xc3\xa4lk\xc3\xa4neell\xc3\xa4, H\xc3\xa4meenkyr\xc3\xb6ss\xc3\xa4 ja Orivedell\xc3\xa4. Useita paikallisyhdistyksi\xc3\xa4 perustettiin eri Pirkanmaan kuntiin._NEWLINE_Pirkanmaan vihre\xc3\xa4t ovat vaikuttaneet aktiivisesti omien kuntiensa asioihin, mutta my\xc3\xb6s valtakunnalliseen politiikkaan Vihre\xc3\xa4n liiton kautta. Liiton johtoteht\xc3\xa4viss\xc3\xa4 tai muina vaikuttajina ovat olleet Pirkanmaalta puheenjohtaja Satu Hassin lis\xc3\xa4ksi mm. Anne Brax (eduskuntasihteerin\xc3\xa4 ja ministerin erityisavustajana), Katariina Poskiparta (puoluesihteerin\xc3\xa4 ja ministerin erityisavustajana) ja Pauli V\xc3\xa4lim\xc3\xa4ki (Vihre\xc3\xa4n Langan p\xc3\xa4\xc3\xa4toimittajana ja liiton varapuheenjohtajana). Lis\xc3\xa4ksi liiton valtuuskunnassa ja hallituksessa on s\xc3\xa4\xc3\xa4nn\xc3\xb6llisesti ollut pirkanmaalaisia edustajia (mm. piirin puheenjohtajana toiminut Martti Lund\xc3\xa9n)._NEWLINE_Vuoden 1999 eduskuntavaaleissa Pirkanmaa sai hallitukseen toisen vihre\xc3\xa4n ministerin, kun Paavo Lipposen laajaan sateenkaarihallitukseen nimitettiin Satu Hassi. Vuoden 2000 kunnallisvaalien hyv\xc3\xa4n tuloksen my\xc3\xb6t\xc3\xa4 Vihre\xc3\xa4t p\xc3\xa4\xc3\xa4siv\xc3\xa4t mukaan Pirkanmaan maakuntavaltuustoon. Rosa Meril\xc3\xa4inen valittiin 2001 Vihreiden varapuheenjohtajaksi. Pirkanmaa sai ensimm\xc3\xa4ist\xc3\xa4 kertaa kaksi kansanedustajaa vuoden 2003 eduskuntavaaleissa Rosa Meril\xc3\xa4isen ja Satu Hassin jakaessa suurimman osan vihreille annetuista pirkanmaalais\xc3\xa4\xc3\xa4nist\xc3\xa4._NEWLINE_Eduskuntavaaleissa 2003 Vihre\xc3\xa4 liitto sai Pirkanmaan vaalipiiriss\xc3\xa4 20\xc2\xa0050 \xc3\xa4\xc3\xa4nt\xc3\xa4, 9,7\xc2\xa0%:a \xc3\xa4\xc3\xa4nist\xc3\xa4.'